Paștele pe orbită: carne de miel la 10.000 de euro kilogramul, fără șpriț și un mister încă nedezlegat: ce gust au sarmalele în spațiu?
O zi la bordul Stației Spațiale durează 90 de minute. Pe durata a 24 de ore, astronauții văd 16 răsărituri de soare. Aici, timpul chiar e relativ: Duminica Paștelui se poate încheia după o oră și jumătate ori după ce soarele a apus a 16-a oară. În plus, o masă „tradițională” de Paște consumată la peste 300 de kilometri înălțime și în condiții de gravitație zero devine, pe lângă un test de credință, o veritabilă provocare științifică. Digi24.ro a discutat cu un specialist român în explorări spațiale cât de complexă poate fi prepararea unui meniu special în spațiu și ce grozăvii spațiale ar provoca ciocnitul de ouă ori o înghițitură de șpriț, acțiuni teribil de banale aici „jos”, pe Pământ, dar cu consecințe potențial dezastruoase pe orbita terestră.